b'\n_START_ARTICLE_\nSuskystintos gamtin\xc4\x97s dujos\n_START_PARAGRAPH_\nSuskystintos gamtin\xc4\x97s dujos arba SGD (angl. Liquefied natural gas, trumpinys - LNG) \xe2\x80\x93 tai gamtin\xc4\x97s dujos skystame pavidale. Kai jos yra at\xc5\xa1aldomos iki -161,5\xc2\xa0\xc2\xb0C, kondensuojasi \xc4\xaf skyst\xc4\xaf ir u\xc5\xbeima 600 kart\xc5\xb3 ma\xc5\xbeiau vietos (nei dujiniame pavidale), o tai leid\xc5\xbeia i\xc5\xa1spr\xc4\x99sti duj\xc5\xb3 transportavimo dideliais atstumais problem\xc4\x85. Dujos yra \xc5\xa1variausias pasaulyje i\xc5\xa1kastinis kuras, bekvap\xc4\x97s, bespalv\xc4\x97s, netoksi\xc5\xa1kos ir nekorozin\xc4\x97s. Priklausomai nuo radimviet\xc4\x97s gamtines dujas sudaro daugiau nei 90 proc. metano, taip pat etanas, propanas, azotas, sieros junginiai bei vanduo.\n_START_SECTION_\nSGD tiekimo etapai\n_START_PARAGRAPH_\nSuskystintos gamtin\xc4\x97s dujos gaunamos suspaud\xc5\xbeiant i\xc5\xa1grynintas gamtines dujas. Specialiais tanklaiviais atgabenus jas \xc4\xaf terminalus, vyksta dujinimo procesas \xe2\x80\x93 suskystintos dujos yra ver\xc4\x8diamos nat\xc5\xabralios b\xc5\xabsenos gamtin\xc4\x97mis dujomis ir vamzd\xc5\xbeiais tiekiamos vartotojams. SGD naudojimo metodai yra patikimi ir saug\xc5\xabs. Abu procesai \xe2\x80\x93 at\xc5\xa1aldymas iki skystos b\xc5\xabsenos ir sudujinimas yra atliekami pagal \xc5\xa1iuolaikines patikrintas technologijas.\n_START_SECTION_\nSGD naudojimas\n_START_PARAGRAPH_\nSGD skystinimo metodika taikoma jau daugiau nei 50 met\xc5\xb3. \xc5\xa0iandien SGD rinka spar\xc4\x8diai auga, SGD tampa alternatyva naftai ir jos produktams, taigi ateityje gamtin\xc4\x97s dujos taps alternatyviu kuru automobiliams ir laivams. SGD importo rinkos augimui \xc4\xaftakos turi poreikis diversifikuoti energijos \xc5\xa1altinius, taip pat naftos i\xc5\xa1tekli\xc5\xb3 ribotumas. Nuo 2015 m. grie\xc5\xbet\xc4\x97ja reikalavimai Baltijos j\xc5\xabroje plaukiojantiems laivams. Jie tur\xc4\x97s naudoti ma\xc5\xbeiau siering\xc4\x85, ta\xc4\x8diau brangesn\xc4\xaf dyzelin\xc4\x85 arba rinktis alternatyv\xc4\x85, pavyzd\xc5\xbeiui, dujas, kuri\xc5\xb3 tar\xc5\xa1a gerokai ma\xc5\xbeesn\xc4\x97. Gamtin\xc4\x97s dujos suma\xc5\xbeina sieros oksid\xc5\xb3 i\xc5\xa1metim\xc4\x85 \xc4\xaf atmosfer\xc4\x85 beveik 100 proc., 20\xe2\x80\x9330 proc. suma\xc5\xbe\xc4\x97ja anglies dvideginio i\xc5\xa1metimai, azoto oksid\xc5\xb3 80\xe2\x80\x9385 proc., palyginti su tradiciniu laivuose naudojamu kuru. Tai skatina kurti SGD degalini\xc5\xb3 infrastrukt\xc5\xabr\xc4\x85. Galimi keli suskystint\xc5\xb3 gamtini\xc5\xb3 duj\xc5\xb3 perdavimo \xc4\xaf/i\xc5\xa1 dujotieki\xc5\xb3 tinkl\xc4\x85 infrastrukt\xc5\xabros tipai \xe2\x80\x93 plaukiojantis dujove\xc5\xbeis, kuris pripildyt\xc5\xb3 laivus j\xc5\xabroje, stacionari laiv\xc5\xb3 pripildymo kolon\xc4\x97l\xc4\x97 arba dujos gabenamos i\xc5\xa1/\xc4\xaf laivus autocisternomis. Manoma, kad pirmiausia b\xc5\xabt\xc5\xb3 prad\xc4\x97tas pl\xc4\x97toti mobili\xc5\xb3j\xc5\xb3 degalini\xc5\xb3 tinklas, ta\xc4\x8diau didesniems laivams jau b\xc5\xabt\xc5\xb3 naudojami laivai.\n_START_SECTION_\nSGD transportavimas\n_START_PARAGRAPH_\nSuskystintos gamtin\xc4\x97s dujos yra transportuojamos dvigubo korpuso tanklaiviuose. Jie sukurti taip, kad i\xc5\xa1laikyt\xc5\xb3 \xc5\xbeem\xc4\x85 SGD temperat\xc5\xabr\xc4\x85. Tanklaivi\xc5\xb3 talpa svyruoja nuo 5 iki 266 t\xc5\xabkst. m\xc2\xb3 skyst\xc5\xb3 duj\xc5\xb3. Tanklaivi\xc5\xb3 ilgis siekia apie 300 m. U\xc5\xbepildyto tanklaivio minimali gramzda \xe2\x80\x93 0,4 m. Pavyzd\xc5\xbeiui, vidutinis 120 t\xc5\xabkst. m\xc2\xb3 talpos tanklaivis perve\xc5\xbea 72 mln. m\xc2\xb3 duj\xc5\xb3.\n_START_SECTION_\nSGD saugojimas\n_START_PARAGRAPH_\nSGD yra laikomos specialiose saugyklose, kurios yra itin gerai izoliuotos nuo aplinkos poveikio. Saugyklos gali b\xc5\xabti ant\xc5\xbeemin\xc4\x97s, po\xc5\xbeemin\xc4\x97s arba \xc4\xafrengtos SGD tanklaiviuose. \xc5\xa0iandien da\xc5\xbeniausiai yra statomos pilno sulaikymo (angl. full containment) saugyklos. Jos yra dvigubos \xe2\x80\x93 vidinis sluoksnis yra pagamintas i\xc5\xa1 nikeliuoto plieno, i\xc5\xa1orinis \xe2\x80\x93 i\xc5\xa1 betono. Tarpas tarp i\xc5\xa1orinio ir vidinio sluoksnio yra u\xc5\xbepildytas specialia izoliacine med\xc5\xbeiaga, kuri u\xc5\xbetikrina \xc5\xa1ilumos \xc4\xaf vidin\xc4\x99 talp\xc4\x85 nepralaidum\xc4\x85._NEWLINE_Dalis \xc5\xa1ilumos vis tiek pasiekia vidin\xc4\x99 talp\xc4\x85, kur yra laikomos dujos. D\xc4\x97l \xc5\xa1ios prie\xc5\xbeasties i\xc5\xa1siskiria labai nedidelis kiekis duj\xc5\xb3, taip vadinamas \xe2\x80\x9ei\xc5\xa1garavimo nuostoliu\xe2\x80\x9c. Ta\xc4\x8diau talpykla yra pagaminta taip, kad \xc4\xaf i\xc5\xa1or\xc4\x99 (\xc4\xaf atmosfer\xc4\x85) dujos nepatekt\xc5\xb3. Taigi jos v\xc4\x97l yra ver\xc4\x8diamos \xc4\xaf skystas dujas ir gr\xc4\x85\xc5\xbeinamos \xc4\xaf vidin\xc4\x99 talp\xc4\x85._NEWLINE_Lyginant po\xc5\xbeemines saugyklas su ant\xc5\xbeemin\xc4\x97mis, pagrindinis po\xc5\xbeemini\xc5\xb3 privalumas \xe2\x80\x93 saugumas, nes \xc5\xbeem\xc4\x97je esanti saugykla yra labai gerai izoliuota nuo aplinkos. Antras svarbus privalumas \xe2\x80\x93 tokio tipo saugykl\xc5\xb3 beveik nesimato (matosi tik saugyklos stogas). Be to, po\xc5\xbeemin\xc4\x97s saugyklos yra taupesn\xc4\x97s teritorijos, kurioje yra statomos, i\xc5\xa1naudojimo aspektu, nes joms, prie\xc5\xa1ingai nei ant\xc5\xbeemin\xc4\x97ms, n\xc4\x97ra taikomi atstumo tarp saugykl\xc5\xb3 reikalavimai._NEWLINE_SGD talpyklos gali b\xc5\xabti \xc4\xafrengtos ir SGD tanklaiviuose. Pastarieji skirstomi pagal talpykl\xc5\xb3 form\xc4\x85 \xe2\x80\x93 rutulio (angl. Kvaerner-Moss spherical tank), membranos (angl. Membrane system) ir prizm\xc4\x97s (angl. IHI Prismatic). Pasaulin\xc4\x97je suskystint\xc5\xb3 gamtini\xc5\xb3 duj\xc5\xb3 rinkoje daugiausia yra naudojami rutulio formos talpyklas turintys tanklaiviai. 2014 m. FSRU tipo laivai\xe2\x80\x93saugyklos su dujinimo \xc4\xafrenginiais veik\xc4\x97 Brazilijoje, JAE, Italijoje, Indonezijoje, Lietuvoje (laivas\xe2\x80\x93saugykla \xe2\x80\x9eIndependence\xe2\x80\x9c).\n_START_SECTION_\nSuskystintos ir susl\xc4\x97gtos gamtin\xc4\x97s dujos\n_START_PARAGRAPH_\nNeretai suskystintos gamtin\xc4\x97s dujos painiojamos su susl\xc4\x97gtomis gamtin\xc4\x97mis dujomis. Pagrindinis skirtumas \xe2\x80\x93 duj\xc5\xb3 saugojimo forma. Suskystintos gamtin\xc4\x97s dujos laikomos nespaustos ir at\xc5\xa1aldytos nuo \xe2\x80\x93160\xc2\xa0\xc2\xb0C iki \xe2\x80\x93150\xc2\xa0\xc2\xb0C. Tod\xc4\x97l jas lengva transportuoti dideliais atstumais j\xc5\xabr\xc5\xb3 keliu ir prie\xc5\xa1 pateikiant galutiniam vartotojui, \xc5\xa1ios dujos konvertuojamos \xc4\xaf susl\xc4\x97gtas gamtines dujas. Kadangi susl\xc4\x97gt\xc5\xb3 gamtini\xc5\xb3 duj\xc5\xb3 neb\xc5\xabtina \xc5\xa1aldyti, j\xc5\xb3 laikymas ir perve\xc5\xbeimas pigesnis nei suskystint\xc5\xb3 gamtini\xc5\xb3 duj\xc5\xb3.\n_START_SECTION_\nGamtini\xc5\xb3 duj\xc5\xb3 radimviet\xc4\x97s\n_START_PARAGRAPH_\nGamtin\xc4\x97s dujos daugiausiai i\xc5\xa1gaunamos \xc5\xa0iaur\xc4\x97s Afrikoje, Viduriniuosiuose Rytuose, vakarin\xc4\x97je Indijoje, kur randami dideli \xc5\xa1i\xc5\xb3 i\xc5\xa1tekli\xc5\xb3 telkiniai. Pagrindiniai SGD eksportuotojai: Libija (nuo 1970 m.), Al\xc5\xbeyras (nuo 1971 m.), Brun\xc4\x97jus (nuo 1972 m.), Indonezija (nuo 1977 m.), Jungtiniai Arab\xc5\xb3 Emyratai (nuo 1977 m.), Malaizija (nuo 1983 m.), Australija (nuo 1989 m.), Kataras (nuo 1997 m.), Trinidadas ir Tobagas (nuo 1999 m.), Omanas (nuo 2000 m.), Nigerija (nuo 1999 m.), Egiptas (nuo 2004 m.), Norvegija (nuo 2007 m.), Pusiaujo Gvin\xc4\x97ja (nuo 2007 m.). Manoma, kad augant SGD poreikiui did\xc4\x97s ir jas eksportuojan\xc4\x8di\xc5\xb3 \xc5\xa1ali\xc5\xb3. Daugiausia suskystint\xc5\xb3 gamtini\xc5\xb3 duj\xc5\xb3 importuoja: Japonija, Ispanija, Jungtin\xc4\x97s Amerikos Valstijos, Italija, Piet\xc5\xb3 Kor\xc4\x97ja, Pranc\xc5\xabzija, Belgija, Taivanas, Turkija, Graikija, Puerto Rikas, Portugalija, Dominikos Respublika, Indija, Jungtin\xc4\x97 Karalyst\xc4\x97, Kinija, Meksika, \xc5\xa0vedija.\n_START_SECTION_\nSGD savyb\xc4\x97s\n_START_PARAGRAPH_\n\xc5\xa0altoms SGD susilietus su oru susidaro gar\xc5\xb3 debesis. Kuomet koncentracija ore pasiekia 5-15 proc. susidar\xc4\x99s duj\xc5\xb3-oro mi\xc5\xa1inys tampa sprogus. Jeigu ore yra ma\xc5\xbeiau nei 5 proc. gamtini\xc5\xb3 duj\xc5\xb3, sprogimo galimyb\xc4\x97s n\xc4\x97ra, nes ore yra per ma\xc5\xbeas kiekis nat\xc5\xabrali\xc5\xb3 duj\xc5\xb3. Jeigu ore yra daugiau nei 15 proc. nat\xc5\xabrali\xc5\xb3 duj\xc5\xb3, sprogimo galimyb\xc4\x97s taip pat n\xc4\x97ra, nes ore yra per didelis duj\xc5\xb3 kiekis ir per ma\xc5\xbeas deguonies kiekis.'